“Iaith yw hanfod meddwl ac mae’n anhepgor nid yn unig ar gyfer cyfathrebu effeithiol ond hefyd ar gyfer dysgu, myfyrio a chreadigrwydd.” (Donaldson, 2015, t.48) Hanfodol yw addysg iaith gywir er mwyn gweld plant yn llwyddo, ond mae problem barhaol o ran sut y dylai’r iaith Gymraeg gael ei addysgu, mewn ffordd bydd yn gweld plant llwyddiannus. Yn ôl y BBC (2012) dangosodd cyfrifiad 2011 bod “19% o boblogaeth Cymru dros dair oed yn dweud eu bod yn gallu siarad Cymraeg”, felly mae’n amlwg bod hyn yn rhif isel iawn. Byddaf felly yn astudio beth wna Gwlad y Basg o ran addysgu’r Fasgeg, gan gynnig newidiadau y gellir eu gweithredu yng Nghymru. Gwlad o saith ardal yn Sbaen a Ffrainc yw Gwlad y Basg, sydd o gwmpas yr un faint a phoblogaeth a Chymru. Mae tri o’r ardaloedd Basgeg sydd yn Sbaen yn ffurfio’r gymuned ymreolaethol, a dyna’r ardal y byddai’n canolbwyntio arno. Esbonia Williams (2014) am y tebygrwydd rhwng Cymraeg a Basgeg, wrth iddo son am sut mae pwysau megis hanes a rheolaeth wleidyddol ac economaidd, wedi arwain at ddirywiad mewn rhai ieithoedd. Dywed mewn “cyfnodau gwahanol o hanes Gorllewin Ewrop, dyma (dirywiad) oedd ffawd Cymraeg, Gwyddelig, Gaeleg, Llydaweg, Basgeg a Chatalanaidd, ymysg eraill.” Byddaf felly yn uwcholeuo’r arfer da yng Ngwlad y Basg gan ddynodi sut mae’r iaith yn aros yn fyw heddiw. Ymatebaf i’r hyn a ddywedwyd yn adran 5 o’r adroddiad ‘Trosolwg o ddulliau asesu cymhwysedd iaith mewn detholiad o awdurdodaethau dwyieithog’.

Yng Nghymru, mae ysgolion cyfrwng Cymraeg, Saesneg, ac ystod o ysgolion dwyieithog sydd yn defnyddio Saesneg a Chymraeg ar wahanol lefelau, megis ysgolion trosiannol, Saesneg gyda lefel arwyddocaol o Gymraeg, dwy ffrwd, ac eraill hefyd. Er hynny, wrth edrych ar ddata a roddwyd gan Lywodraeth Cymru, daw ystadegau brawychus. Yn y flwyddyn academaidd 17/18 yn ysgolion cynradd Cymru, roedd tua 74% o’r plant yn mynd i ysgolion cyfrwng Saesneg (Llywodraeth Cymru, 2018), ac felly yn dysgu’r iaith Gymraeg ar safon ail iaith, gyda blaenoriaeth amlwg i’r Saesneg. Wrth edrych ar Wlad y Basg, gwelir bod tri math o ysgol. Esbonia Hopwood et al. (2018, t.26) bod model A ble mae’r addysg “drwy gyfrwng y Sbaeneg yn llwyr”, model B ble “addysgir rhwng 30% a 40% o’r cwricwlwm drwy gyfrwng y Fasgeg”, a model D ble “mae’r addysg drwy gyfrwng y Fasgeg yn gyfan gwbl”. O ran yr ysgolion dwyieithog, dim ond model B sydd yn bodoli, sydd yn wahanol i Gymru.
	Yng Ngwlad y Basg, gwelir bod “ysgolion math A yn mynd yn llai poblogaidd” (Hopwood et al., 2018, t.26). Mae hyn i’r gwrthwyneb i Gymru, gyda’r ysgolion Basgeg a dwyieithog yn fwy poblogaidd na’r ysgolion cyfrwng Sbaeneg. Er mwyn gweld yr un math o effaith, mae angen gweld mwy o ysgolion cyfrwng Cymraeg yn cael sefydlu, ac felly'r nifer o ysgolion cyfrwng Saesneg yn lleihau. Wrth edrych ar ystadegau’r Llywodraeth unwaith eto, blwyddyn ddiwethaf, gwelir bod 65% o’r ysgolion cynradd yng Nghymru yn rhai cyfrwng Saesneg (Llywodraeth Cymru, 2018). Ni fydd mwy o blant yn mynd i ysgolion cyfrwng Cymraeg, oni bai bod y canran yma yn gostwng. Byddai’r newid yn cael dylanwad positif ac yn golygu y byddai’n bosib gweld mwy o addysg Gymraeg o safon uchel, er yn amlwg byddai angen arian, amser ac adnoddau i wneud gwir effaith. Newid llai costus y gellir cyflwyno yw defnydd o’r dull CLIL, a ddefnyddir yng Ngwlad y Basg, yn ein dosbarthiadau ni. Esbonia Marsh (2002, t.58), mai CLIL yw pryd mae “iaith tramor yn cael ei ddefnyddio fel teclyn mewn dysgu o bwnc ddi-iaith pryd mae’r iaith a’r pwnc hefo rôl ar y cyd.” Gellir defnyddio’r system yma i helpu plant i ddysgu’r Gymraeg yn effeithiol, gan ddatblygu eu gwybodaeth ieithyddol ymhob gwers, dim mewn gwersi iaith yn unig. Gallai hyn hefyd gwneud rhieni yn fwy parod i anfon eu plant i ysgolion cyfrwng Cymraeg, gan y byddai’r plant yn dod i ddysgu’r iaith yn effeithiol, yn hytrach na chael eu hamgylchynu yn gyson gydag iaith nad ydynt yn deall, mewn ffordd sydd yn cyfyngu'r hyn mae’r plentyn yn gallu cyflawni.

Yng Ngwlad y Basg, sicrheir bod cyfleoedd i bawb i ddatblygu safon uchel mewn Basgeg. Fel trafodais ynghynt, i blant mae cynnig i ddysgu trwy gyfrwng y Fasgeg. I oedolion a phlant sydd dros 16, ac efallai heb gael addysg cyfrwng y Fasgeg, mae cynnig i fynychu’r ysgolion ‘Euskaltegiak’, sef ysgolion Basgeg y llywodraeth sydd yn cynnig hyfforddiant Basgeg, neu’r ‘ysgolion iaith swyddogol’. Yno mae canolbwynt ar “gymhwysedd cyfathrebol”, gan sicrhau bod strategaethau iddynt allu “cyfathrebu yn yr iaith newydd” (Hopwood et al., 2018, t.26). I’r athrawon mae cynnig i ddatblygu eu Basgeg ymhellach gan dreulio cyfnod o hyd at dair mis, yn atgyfnerthu eu gallu yn y Fasgeg, a pharatoi deunyddiau addysgu. Am rai blynyddoedd, roedd yn bosib iddynt dreulio tair blynedd gyda chyflog llawn, ond nid yw hyn yn wir bellach.
	Yma yng Nghymru yn amlwg cynigir addysg cyfrwng Cymraeg, ond efallai ddim ar yr un raddfa ag yng Ngwlad y Basg. Yn ogystal â hynny, yn aml mewn rhai ardaloedd cynigir gwersi Cymraeg ail iaith allgyrsiol ar gyfer oedolion. I athrawon cyfrwng Saesneg, mae cynnig o’r cynllun sabothol sydd yn para rhwng dwy a tair mis, ble mae cyfle i athrawon i wella eu sgiliau yn y Gymraeg, gyda’r costau cyflenwi a theithio yn cael eu talu. Ei nod, yw i “gynyddu'r nifer o ymarferwyr sy'n gallu addysgu trwy gyfrwng y Gymraeg neu'n ddwyieithog” (Cyrsiau Sabothol Cymru, 2014).
	I ddod yn ôl at y pwynt cyntaf, er mwyn sefydlu mwy o ysgolion cyfrwng Cymraeg, mae angen staff sydd yn hyderus yn y Gymraeg. Fel dywed Estyn (2013, t.9); “Pan na cheir unrhyw ymarferwyr sy’n gallu siarad Cymraeg yn hyderus mewn ysgol neu leoliad, mae’r defnydd o’r Gymraeg gan y staff yn fwy cyfyngedig fel arfer.” Er mwyn osgoi hyn, i’r athrawon cyfrwng Saesneg, mae angen cynnig cyfleoedd iddynt fedru datblygu eu sgiliau Cymraeg yn fwy dwys na’r cynllun sabothol presennol. Er y byddai’n gostus o ran arian, byddai efelychu'r hyn oedd yn cael ei weithredu yng Ngwlad y Basg, gyda’r athrawon yn cael y cynnig o dair blynedd yn meistroli’r iaith yn effeithiol iawn ac yn rhoi’r gallu iddynt weithio mewn ysgolion cyfrwng Cymraeg a chyfrwng Saesneg. Un newid arall y gellir ei weithredu, yw cyfieithu'r syniad ‘Euskaltegiak’ i’r wlad yma, gan gynnig llefydd i bawb i fedru dysgu Cymraeg yn dda, beth bynnag yw eu hoed, gan olygu felly bod fwyfwy o siaradwyr hyderus yn y Gymraeg yn ymuno a’r sector addysg a’r byd gwaith.
O ran ysgolion yng Nghymru, un adroddiad sydd wedi cael ei gyhoeddi gan y llywodraeth yw ‘Un Iaith i Bawb’. Argymhella “un continwwm o ddysgu Cymraeg” (Davies, 2013, t.27). Cytuna Donaldson (2015, t.114) gyda hyn gan ddweud y dylai’r cwricwlwm newydd “gael ei drefnu ar ffurf continwwm dysgu… heb gyfnodau na chyfnodau allweddol.” Hynny yw yn ôl y cynlyn, ni fydd Cymraeg ail-iaith yn bodoli, gyda phob plentyn yng Nghymru yn gweithio ar yr un continwwm, ar wahanol lefelau. Credaf y gallai hyn cael effaith mawr, gyda phob plentyn gwastad yn gweithio at gol i wella eu hiaith, er nid yw’n datrys y broblem o ddiffyg staff hyderus, a dyna le credaf fod y llywodraeth yn methu.

Yng Ngwlad y Basg mae blaenoriaeth amlwg i Fasgeg uwchben ieithoedd eraill. Caiff safon y plant ei fesur gyda’r system CEFR, sydd yn “darparu sylfaen cyffredin i’r manylder o feysydd llafur iaith, canllawiau cwricwlwm, arholiadau, gwerslyfrau ayyb. ar draws Ewrop” (Council of Europe, 2018), yn ogystal â’r proffiliau iaith sydd yn cydredeg a CEFR. Ni chaiff safon Sbaeneg y plant ei fapio yn erbyn CEFR sydd yn dangos blaenoriaeth amlwg y llywodraeth at y Fasgeg.  Nid oes unrhyw arholiadau heblaw am yr arholiadau mynediad i brifysgolion. Golyga hyn bod athrawon yn medru cynllunio’r cwricwlwm a’i addasu ar gyfer gallu a diddordebau plant penodol y dosbarth, gan hefyd addysgu heb y pwysau o orfod pasio’r arholiadau. Caiff sampl o ddisgyblion ar draws y wlad ei gymryd i weld y safon gyffredinol, ac i’w gymharu gyda gwledydd eraill.
	Ar ôl cymharu’r sefyllfa yma gyda Chymru, gwelir bod angen newid yn agwedd y llywodraeth, gyda blaenoriaeth yn cael ei roi ar hyrwyddo’r iaith. Un positif sydd i’w weld heddiw yw’r adroddiad ‘Miliwm o Siaradwyr’. Dywedwyd; “Ein huchelgais ni fel Llywodraeth Cymru yw gweld miliwn o bobl yn gallu mwynhau siarad a defnyddio’r Gymraeg erbyn 2050” (Llywodraeth Cymru, 2017, t.2). Mae hyn yn dangos bod y Llywodraeth yn cychwyn blaenoriaethu’r Gymraeg, er credaf fod angen gweithredu ar hyn yn fwy syfrdanol a gyflym er mwyn gweld newid effeithiol. Newid posibl y gellir ei weithredu mewn ysgolion yw peidio â mapio safonau Saesneg y plant, gan roi’r sylw ieithyddol i gyd ar ddatblygiad a safon y Gymraeg. Bysai atal arholiadau yng Nghymru hefyd yn ffordd o sicrhau bod yr addysgu yn addas i’r plant penodol a’i fod yn bosib targedu’r gwaith at un dosbarth yn hytrach nag at wlad gyfan. Byddai’n golygu i rai plant y byddai’r posibilrwydd i’w hymestyn ymhellach, gan y byddai cyfyngiadau arholiadau wedi mynd. Credaf gyda’r cwricwlwm fel mae hi, a’r nifer o’r ysgolion cyfrwng Saesneg sydd yn bodoli, nad yw’n bosib gweld newid effeithiol o ran y Gymraeg.

[bookmark: cysill]Gwelir bod pethau positif i’w efelychu yng Ngwlad y Basg a thrwy wneud newidiadau pendant, yn sicr o fewn y sector cyfrwng Saesneg, byddai’n bosib cael newid syfrdanol. Er mwyn gweld model Gwlad y Basg yn cael ei weithredu yma yng Nghymru, mae angen i’r llywodraeth i sicrhau mae addysgu’r Gymraeg yw’r flaenoriaeth, trwy weld mwy o ysgolion cyfrwng Cymraeg, a llai o ysgolion cyfrwng Saesneg, gan gynnig cyrsiau ble mae’n bosib i staff i ddod yn rhugl yn y Gymraeg. I blant, ac oedolion, dylid sicrhau bod llefydd pendant ble y gall pawb dod yn hyderus yn y Gymraeg megis ysgolion fel yr ‘Euskaltegiak’, ble mae’n bosib i rywun o bob oed i ddysgu Cymraeg da. Yn ogystal â hynny, gellir efelychu Gwlad y Basg, gan osod lefel uchel o’r Gymraeg y mae’n rhaid i oedolion ei gyrraedd er mwyn bod yn athrawon. Fel dyweda Baker (2001, t.386), weithiau “mae’r iaith leiafrifol a diwylliant yn cael ei gadael ar ôl er mwyn ffynnu mewn cymuned iaith fwyafrifol.” Mae angen felly cynnig swyddi ble mae angen siarad Cymraeg yn dda, fel bod pobl yn weld ei bwysigrwydd. Rydym ni eisiau gweld mwy o blant a phobl ifanc yn siarad Cymraeg a’r iaith yn ffynnu yn y wlad, a dyma rhai camau at weld hynny’n digwydd.

